อกหักดอกเบี้ย 0% บ้าน ธอส. ช็อปปิ้งการเงินมันนี่เอ็กซ์โป
โปรโมชันสุดฮอตเปิดจองให้กู้ซื้อบ้านหลังแรกตามนโยบายรัฐบาลที่ทำผ่านธนาคารอาคารสงเคราะห์ (ธอส.)
19 ส.ค. 2554

โปรโมชันสุดฮอตเปิดจองให้กู้ซื้อบ้านหลังแรกตามนโยบายรัฐบาลที่ทำผ่านธนาคารอาคารสงเคราะห์ (ธอส.) 
 โดย...ชีวรัตน์ กิจนภาธนพงศ์ 
โปรโมชันสุดฮอตเปิดจองให้กู้ซื้อบ้านหลังแรกตามนโยบายรัฐบาลที่ทำผ่านธนาคารอาคารสงเคราะห์ (ธอส.) และเปิดรับจองกู้เงินวันแรกเมื่อวันที่ 9 พ.ค. มีลูกค้าแห่กู้เกือบ 1 หมื่นล้านบาท คาดว่าคงเต็มวงเงินตามเป้าไม่เกินในสัปดาห์นี้




สำหรับใครที่อกหักจากโปรโมชันนี้จากมาตรการบ้านหลังแรกดอกเบี้ย 0% ในช่วง 2 ปีแรก ของธนาคารอาคารสงเคราะห์ (ธอส. ) ไม่ต้องเสียใจ มีโอกาสเดินเลือกช็อปปิ้งดอกเบี้ยกู้ซื้อบ้าน แคมเปญดีๆ จากธนาคารพาณิชย์ที่ต่างออกมาแข่งขันดามอกให้กับลูกค้าที่อกหักจากเงินกู้ ธอส. ในงานมหกรรมการเงิน Money Expo ที่จะจัดขึ้นในวันที่ 1215 พ.ค. 2554 ที่อาคารชาเลนเจอร์ 2 อิมแพ็ค เมืองทองธานี
แม้ว่าไม่มีธนาคารพาณิชย์รายไหนกล้าหาญที่จะใจป้ำให้สินเชื่อ 0% ได้ยาวนานเหมือน ธอส. แต่ยังแข่งขันแคมเปญสินเชื่อบ้าน 0% ลด แลก แจก แถมกู้บ้านมีสิทธิลุ้นรถยนต์ ประกันภัยฟรี หรือจับสลากดอกเบี้ย 0% สามารถที่จะเลือกช็อปปิ้งได้ตามใจชอบ 
‘แคมเปญสินเชื่อบ้าน’โดนใจ 0% 
ธนาคารกสิกรไทย หรือ “เคแบงก์”ส่งสินเชื่อบ้านมหัศจรรย์สะท้านโลก 0% ยกกำลังสาม รับทันทีอัตราดอกเบี้ย 0%6 เดือนแรก หลังจากนั้นลูกค้าสามารถเลือกอัตราดอกเบี้ยคงที่หรือลอยตัวได้ในช่วง 3 ปีแรก โดยมีรูปแบบให้เลือกมากถึง 7 แบบ พร้อมลุ้นรับเบี้ยประกัน 0% แพ็กเกจประกันอัคคีภัยและประกันโจรกรรมนาน 20 ปี จำนวน 5 รางวัล และลุ้นรับดอกเบี้ย 0% สูงสุด 30 ปี จำนวน 5 รางวัล 
งานนี้ ชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารตั้งเป้าหมายจะมีลูกค้าสินเชื่อบ้านประมาณ 3,000 ล้านบาทเพิ่มขึ้นจากปีก่อนประมาณ 15% ส่วนการเข้าร่วมออกบูธในงานมันนี่เอ็กซ์โปจะเน้นเรื่องการรีไฟแนนซ์มากกว่า และจะหันไปทำตลาดที่อยู่อาศัยที่ราคากว่า 3 ล้านบาทมาชดเชย ทั้งนี้ตั้งเป้าหมายปล่อยสินเชื่อใหม่ปีนี้ 5 หมื่นล้านบาท ส่วนยอดสินเชื่อคงค้างอยู่ที่ 1.66 แสนล้านบาท




 
“ธนาคารคงไม่มีโปรโมชันสินเชื่อ 0% แข่งกับ ธอส. เพราะทำให้มีต้นทุนเพิ่มขึ้น ซึ่งทุกวันนี้มีต้นทุนดอกเบี้ยเงินฝาก ต้นทุนการบริหารจัดการอยู่แล้ว หากแบงก์ไหนทำ 0% ต้องแบกรับต้นทุนด้านดอกเบี้ย 6% ต่อปี ต้นทุนการดำเนินการอีก 2%จะทำให้ขาดทุนไป 56 ปี กว่าจะเห็นผลตอบแทน” ชาติชาย กล่าว
ดังนั้น ธนาคารกสิกรไทยยอมสูญเสียตลาดดีกว่า ปัจจุบันสินเชื่อบ้านทั้งระบบอยู่ที่ 1.89 ล้านล้านบาท ธนาคารรัฐมีส่วนแบ่งการตลาด 42% ที่เหลือเป็นของธนาคารพาณิชย์ 
สำหรับค่ายธนาคารไทยพาณิชย์ภูมิใจนำเสนอแคมเปญ “ได้บ้านได้รถป้ายแดง” ลุ้นรับรถยนต์นิสสัน มาร์ช และธนาคารกรุงเทพ “สินเชื่อบ้านบัวหลวง” ในแคมเปญ “กู้บ้านได้รถ” ลุ้นรับรถยนต์นิสสัน มาร์ช เช่นกัน
ส่วนธนาคารกรุงศรีอยุธยา และธนาคารกรุงไทย งัดสินเชื่อบ้านอัตราดอกเบี้ย 0% เป็นเวลา 3 เดือนแรก มาร่วมในงานนี้
พิกุล ศรีมหันต์ ผู้ช่วยผู้จัดการใหญ่สายสินเชื่อเพื่อที่อยู่อาศัย ธนาคารไทยพาณิชย์ กล่าวว่า วงเงินสินเชื่อ 2.5 หมื่นล้านบาทของ ธอส. ถือว่าน้อย คาดว่าภายใน 2 สัปดาห์จะหมดแล้ว ดังนั้นธนาคารพาณิชย์ไม่จำเป็นต้องอัดแคมเปญมาล่อลูกค้า และเชื่อว่าไม่มีใครกล้าทำดอกเบี้ย 0% นาน 2 ปี เพราะปัจจุบันธนาคารพาณิชย์มีต้นทุนดอกเบี้ยเงินฝาก ถ้าลงมาเล่นต่อสู้กับธนาคารรัฐคงเป็นเรื่องยาก สำหรับธนาคารตั้งเป้าสินเชื่อใหม่ปีนี้ไว้ 67 หมื่นล้านบาท ซึ่งไตรมาสแรกปล่อยสินเชื่อแล้ว 2 หมื่นล้านบาท ขณะที่ยอดสินเชื่อคงค้างอยู่ที่ 3 แสนล้านบาท 
ธนาคารขนาดเล็กก็ไม่น้อยหน้า ธนาคารซีไอเอ็มบี ไทย นำสินเชื่อบ้านโฮมโลน 4U เลือกแบบผ่อนชำระได้ตามใจคุณ
มีทั้งเงินกู้อัตราดอกเบี้ยต่ำเพื่อซื้อบ้าน รีไฟแนนซ์ หรือปลูกสร้างบ้านบนที่ดินตัวเอง ผ่อนชำระเบาๆ เฉพาะดอกเบี้ยในปีแรก ผ่อนชำระสบายๆ ด้วยยอดเงินที่ต่ำในช่วงแรก และเพิ่มยอดเงินผ่อนชำระตามการเพิ่มของรายได้




 
มอบวงเงินสินเชื่อสูงสุดถึง 10-5% ของราคาประเมิน รวมวงเงินสินเชื่อเพื่อชำระค่าเบี้ยประกันชีวิตและประกันอัคคีภัย
กรณีลูกค้าทั่วไปที่ทำประกันชีวิตสินเชื่อ ปีที่ 1 ดอกเบี้ย 3.5% หลังจากนั้น MLR0.5% ตลอดอายุสัญญา กรณีที่ไม่ทำประกันชีวิตสินเชื่อ ปีที่ 1 = 4% หลังจากนั้น MLR0.5% ตลอดอายุสัญญา โดยปัจจุบัน (MLR = 7.3%) ปล่อยกู้สูงสุด 10-5% ของราคาประเมิน สำหรับลูกค้าสินเชื่อบ้านที่กรอกใบสมัครจะได้รับหมอนรูปบ้าน และลูกค้าที่ได้รับอนุมัติสินเชื่อและจดจำนองภายในงานจะได้รับกระเป๋าเดินทาง
ดุษณี เกลียวปฏินนท์ ผู้ช่วยกรรมการผู้จัดการใหญ่ด้านผลิตภัณฑ์เพื่อรายย่อย ธนาคารซีไอเอ็มบี ไทย คาดว่ายอดลูกค้าที่จดจำนองสินเชื่อบ้านภายในงานจะอยู่ที่ 100-200 ราย หรือคิดเป็นวงเงินขอสินเชื่อประมาณ 300-500 ล้านบาท ซึ่งเป็นอัตราเดียวกับปีที่ผ่านมา 
ธนาคารธนชาต นำเสนอแคมเปญสินเชื่อบ้าน “ให้มากกว่า โดนใจกว่า” พร้อมมอบสิทธิพิเศษ อัตราดอกเบี้ยพิเศษ วงเงินกู้สูง อนุมัติเร็ว และไม่มีค่าธรรมเนียมจัดการเงินกู้และจัดทำนิติกรรมสัญญา พร้อมของรางวัล โดยผู้กู้ที่ยื่นเอกสารภายในงานจะได้รับกระเป๋าผ้าห่ม Color Bar และหลังจากได้รับการอนุมัติสินเชื่อและจดจำนอง ลูกค้าจะได้รับเตาไมโครเวฟ สำหรับวงเงิน 1.2-1.99 ล้านบาท ชุดเครื่องนอน สำหรับวงเงิน 24.99 ล้านบาท และเครื่องฟอกอากาศ สำหรับวงเงินตั้งแต่ 5 ล้านบาทขึ้นไป 
สมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าวว่า ธนาคารจะเน้นเจาะกลุ่มลูกค้าสินเชื่อบ้านที่ต้องการซื้อบ้านราคาเกิน 3 ล้านบาทขึ้นไป โดยไม่จำกัดว่าต้องเป็นบ้านหลังแรกเท่านั้น ทั้งนี้เพื่อไม่ให้ทับซ้อนกับกลุ่มลูกค้า “โครงการบ้านหลังแรก” ของ ธอส. นอกจากนี้ ปัจจุบันดอกเบี้ยสินเชื่อที่อยู่อาศัยของธนาคารก็อยู่ในระดับที่ไม่สูงมากนัก จึงเชื่อว่าจะมีลูกค้าจำนวนไม่น้อยที่สนใจผลิตภัณฑ์ของธนาคารเช่นกัน
“โครงการบ้านหลังแรกของ ธอส.ถือว่าเป็นโครงการที่ประชาชนจะได้รับประโยชน์ เพราะเสนอราคาต่ำกว่าราคาในตลาดค่อนข้างมาก ดังนั้นเราจะเน้นตลาดที่อยู่นอกเหนือจากบ้านราคา 3 ล้านบาท ซึ่งเชื่อว่ายังมีช่องว่างให้เจาะได้อยู่ อีกอย่างช่วงนี้ธนาคารพาณิชย์ก็แข่งขันกันสูง ทำให้ดอกเบี้ยไม่ถือว่าสูงมาก ดังนั้นลูกค้าบางส่วนที่ไม่สามารถเข้าร่วมโครงการของรัฐได้ อาจหันมาใช้สินเชื่อของธนาคารพาณิชย์ได้เช่นกัน” สมเจตน์ กล่าว
ไอแบงก์เจาะกลุ่มลูกค้ารีไฟแนนซ์
ธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ได้เปิดตัวโครงการสินเชื่อรีไฟแนนซ์ 150% ในมหกรรมการเงินหรือมันนี่เอ็กซ์โป เพื่อเจาะตลาดลูกค้าที่ต้องการซื้อที่อยู่อาศัย
สำหรับผลิตภัณฑ์ที่ธนาคารนำมาเข้าร่วมในงานนี้ ประกอบด้วย สินเชื่อบ้านตรงใจคุณ ในอัตรากำไรเริ่มต้น 1.5%ต่อปี สินเชื่อคอนโด...โอเค ในอัตรากำไรเริ่มต้น 0.5% ต่อปี สินเชื่อบ้านรีไฟแนนซ์ อนุมัติวงเงินสูงถึง 115% ของภาระหนี้คงเหลือ สินเชื่อรีไฟแนนซ์ 150% รีไฟแนนซ์บ้านให้วงเงินสูงถึง 150% สินเชื่อไอแบงก์ กู๊ดไทม์ สำหรับรีไฟแนนซ์หนี้บัตรเครดิต สินเชื่อบุคคล และขอสินเชื่อวงเงินอเนกประสงค์พร้อมใช้ อัตรากำไรพิเศษเริ่มต้นเพียง 14% ต่อปี
เก็บตก! สำหรับลูกค้าที่ต้องการสินเชื่อบ้านจริงๆ แต่ไม่เข้าเงื่อนไขของ ธอส.หรือตกขบวนไม่ทัน 0% แล้ว อาจจะอาศัยช่วงเวลา 3 วันในการตัดสินใจเลือกสินเชื่อของแต่ละธนาคารที่ดีที่สุด แต่การตัดสินใจซื้อบ้านทั้งทีต้องคิดให้รอบคอบ ไม่ใช่หวังแค่ดอกเบี้ย 0% ในช่วงแรกเท่านั้น 
ในอนาคตหากดอกเบี้ยกู่ไม่กลับ กลายเป็นขาขึ้นตลอดเวลา ภาระการผ่อนต่อเดือนจะรับได้หรือไม่ เพราะการกู้ซื้อบ้านระยะยาวผ่อนส่ง 20-30 ปี ต้องแบกรับภาระหนี้สินที่ผูกเกือบทั้งชีวิต ต้องคิดให้นานด้วย เมื่อท่านพร้อมแล้วเดินหอบเอกสารไปกู้เงินซื้อบ้านกันเลย
ส่วนคนที่มีเงินฝาก ก็สามารถไปช็อปปิ้งเงินฝาก หรือใช้บริการที่ปรึกษาทางการเงิน ว่ามีเงินจะลงทุนทำอะไรได้บ้างที่มีผลตอบแทนสูง ผู้ที่สนใจไปหาความมั่งคั่งทางการเงิน และใช้เงินอย่างมีประสิทธิภาพ ก็เชิญไปช็อปปิ้งทางการเงินกันได้